**Notă informativă**

**la proiectul de Lege pentru modificarea unor acte normative**

|  |
| --- |
|  |
| **1.** **Denumirea autorului şi, după caz, a participanților la elaborarea proiectului** |
| Proiectul de Lege pentru modificarea unor acte normative a fost elaborat de Banca Națională a Moldovei, iar în temeiul pct.40 din Regulamentul Guvernului, aprobat prin Hotărârea Guvernului nr.610/2018 este promovat de Ministerul Finanțelor. |
| **2. Condițiile ce au impus elaborarea proiectului de act normativ şi finalitățile urmărite** |
| Proiectul de Lege pentru modificarea unor acte normative (în continuare – proiect) prevede operarea modificărilor la *Legea nr.548/1995 cu privire la Banca Națională a Moldovei, Legea nr.192/1998 cu privire la Comisia Națională a Pieței Financiare, Legea nr. 407/2006 cu privire la asigurări, Legea nr.1/2018 cu privire la organizațiile de creditare nebancară, Legea nr.414/2006 cu privire la asigurarea obligatorie de răspundere civilă pentru pagube produse de autovehicule, Legea nr.139/2007 asociațiilor de economii și împrumut, Legea nr.122/2008 privind birourile istoriilor de credit* și a fost elaborat în scopul atribuirii Băncii Naționale a Moldovei a unor competențe de supraveghere a sistemului financiar non-bancar. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul de lege nu are scopul de a transpune prevederile legislației UE. |
| **4. Principalele prevederi ale proiectului şi evidențierea elementelor noi** |
| Proiectul de lege prevede atribuirea Băncii Naționale a Moldovei a unor competențe de supraveghere a sistemului financiar non-bancar, în particular acesteia revenindu-i atribuțiile de licențiere/autorizare/emitere a avizului pentru înregistrarea de stat, reglementare și supraveghere a activității asigurătorilor, reasigurătorilor şi a intermediarilor în asigurări şi/sau în reasigurări, a Biroului Naţional al Asigurătorilor de Autovehicule din Republica Moldova, a asociațiilor de economii și împrumut, a birourilor istoriilor de credit și a organizațiilor de creditare nebancare - atribuții exercitate în prezent de către Comisia Națională a Pieței Financiare.  Drept urmare a adoptării proiectului de lege, autoritatea Comisiei Naționale a Pieței Financiare se va extinde asupra participanţilor la piaţa financiară nebancară, care va cuprinde emitenţii de valori mobiliare, participanții profesioniști la piața financiară nebancară și investitorii. La rândul lor, participanţi profesionişti la piaţa financiară nebancară sînt persoanele licențiate sau autorizate să desfășoare activități pe piața de capital și fondurile nestatale de pensii. |
| **5. Fundamentarea economico-financiară** |
| Implementarea proiectului de lege nu implică careva cheltuieli din contul bugetului de stat. |
| **6. Modul de încorporare a actului în cadrul normativ în vigoare** |
| În termen de 30 de luni de la publicarea legii, Guvernul va prezenta Parlamentului propuneri privind aducerea legislației în concordanță cu prezentul proiect. |
| **7. Avizarea şi consultarea publică a proiectului** |
| Potrivit art.32 alin.(1)-(3) din Legea cu privire la actele normative nr.100/2017 și Legea nr.239/2008 privind transparenţa în procesul decizional, proiectul este plasat pe pagina - web oficială a Ministerului Finanțelor, precum și se remite spre avizare instituțiilor de resort, și se supune consultărilor publice. |
| **8. Constatările expertizei anticorupție** |
| Potrivit art.34 alin.(1) și art.35 din Legea nr.100/2017, proiectul de lege se remite Centrului Naţional Anticorupţie pentru a fi supus expertizei anticorupţie. |
| **9. Constatările expertizei de compatibilitate** |
| Proiectul de lege nu se supune expertizei de compatibilitate, deoarece acesta nu are scopul de a transpune prevederile legislației UE. |
| **10. Constatările expertizei juridice** |
| Potrivit art.34 alin.(1) și art.37 din Legea nr.100/2017 privind actele normative, proiectul de lege se remite Ministerului Justiției pentru efectuarea expertizei juridice. |
| **11. Constatările altor expertize** |
| Conform art. 1 din Legea nr.235/2006 cu privire la principiile de bază de reglementare a activităţii de întreprinzător, proiectele de acte normative din sectorul financiar bancar și nebancar sunt exceptate de la efectuarea analizei impactului de reglementare asupra activității de întreprinzător. |

**Viceprim-ministru, Serghei PUȘCUȚA**

**Ministru al finanțelor**